b'\n_START_ARTICLE_\nMarinka Fritz Kunc\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskovala v Trbovljah. Srednjo \xc5\xa1olo je nadaljevala na u\xc4\x8ditelji\xc5\xa1\xc4\x8du v Novem mestu, kjer je maturirala. \xc5\xa0tudirala je umetnostno zgodovino na Filozofski fakulteti v Ljubljani, a \xc5\xa1tudija zaradi novinarstva ni zaklju\xc4\x8dila. Kot novinarka je v sedemdesetih letih za\xc4\x8dela opravljati delo na Letali\xc5\xa1\xc4\x8du Brnik, kjer je pisala izklju\xc4\x8dno za gospodarstvo in pri mednarodnem podjetju Slovenijales vodila stike z javnostjo. Pi\xc5\xa1e kolumne in publicisti\xc4\x8dne \xc4\x8dlanke o aktualnih dru\xc5\xbebenih vpra\xc5\xa1anjih za razli\xc4\x8dne slovenske \xc4\x8dasopise in revije. \xc4\x8clanica Dru\xc5\xa1tva novinarjev Slovenije je od leta 1983._NEWLINE_Leta 1985 je v Ve\xc4\x8deru odprla stalno rubriko Manj znano o znanih in v Dnevniku rubriko Foto intervjuji, v katerih je opravljala intervjuje z znanimi slovenskimi osebnostmi, kot so, Bojan Adami\xc4\x8d, Frane Mil\xc4\x8dinski - Je\xc5\xbeek, France Slana, Ciril Zlobec, itd. Pogovor s Cirilom Zlobcem je bil leta 1988 objavljen v njegovi knjigi z naslovom Priznam, rekel sem._NEWLINE_Leta 2007 je izdala biografijo o letih odra\xc5\xa1\xc4\x8danja Zorana Jankovi\xc4\x87a Dom v srcu, leta 2009 pa biografijo odra\xc5\xa1\xc4\x8danja Janeza Drnov\xc5\xa1ka Mali princ slovenske politike. Po izidu prvega romana Janov krik, leta 1985, se je usmerila v pisateljevanje; leta 1989 je na Ministrstvu za kulturo prejela svobodni status novinarke in pisateljice._NEWLINE_Tematike, ki jih obravnava v svojih delih so: droge, kriminal, AIDS, nasilje v dru\xc5\xbeini, ljubezen, s katerimi opozarja na aktualne probleme moderne dru\xc5\xbebe. Leta 1991 je s strokovnjaki iz podro\xc4\x8dja zdravstva, policije in medijev za\xc4\x8dela projekt Demistifikacija droge za ozave\xc5\xa1\xc4\x8danje mladih in njihovih star\xc5\xa1ev._NEWLINE_Leta 1991 na tiskovni konferenci v portoro\xc5\xa1kem Avditoriju predstavila dokumentarno knji\xc5\xbeico Postaja death,\xc4\x8demur je sledil opus dru\xc5\xbebenih romanov o svetovni dru\xc5\xbebeni problematiki._NEWLINE_Roman Janov krik je uvr\xc5\xa1\xc4\x8den med slovenske literarne mejnike 20. stoletja in je do\xc5\xbeivel ve\xc4\x8d ponatisov pri razli\xc4\x8dnih zalo\xc5\xbebah. Radijska igra La\xc4\x8dna kri je leta 1998 prejela mednarodno nagrado "PRIX EX AEQUO" v Bratislavi.'